**Pataisytas aišk. raštas**

**projektas**

**reg. Nr. T-114**

**2.4. darbotvarkės klausimas**

**Pasvalio rajono savivaldybės taryba**

**Sprendimas**

**DĖL SOVIETINIŲ PAMINKLŲ IR SIMBOLIŲ DEMONTAVIMO** ANTROJO PASAULINIO KARO SOVIETŲ SĄJUNGOS KARIŲ PALAIDOJIMO VIETOSE Pasvalio RAJONO SAVIVALDYBĖS TERITORIJOJE

2022 m. gegužės d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 6 straipsnio 3 ir 41 punktais, 16 straipsnio 4 dalimi, Pasvalio rajono savivaldybės taryba nusprendžia:

1. Pritarti sovietinių paminklų, esančių Antrojo pasaulinio karo Sovietų Sąjungos karių palaidojimo vietose Joniškėlio mieste, Vaškų miestelyje (Kaštonų g.) ir Pušaloto miestelyje, bei sovietinių simbolių, esančių ant paminklų Antrojo pasaulinio karo Sovietų Sąjungos karių palaidojimo vietose Pasvalio mieste, Pumpėnų miestelyje ir Saločių miestelyje, demontavimui.
2. Pavesti Pasvalio rajono savivaldybės administracijai atlikti veiksmus, reikalingus paminklams ir simboliams demontuoti.

Sprendimas gali būti skundžiamas Pasvalio rajono savivaldybės tarybai (Vytauto Didžiojo a.

1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Strateginio planavimo ir investicijų skyriaus vyr. specialistas

Gražvydas Balčiūnaitis

2022-05-05, tel. Nr. 8 658 34201

Suderinta DVS Nr.

Pasvalio rajono savivaldybės tarybai

**AIŠKINAMASIS RAŠTAS**

**DĖL SOVIETINIŲ PAMINKLŲ IR SIMBOLIŲ DEMONTAVIMO** ANTROJO PASAULINIO KARO SOVIETŲ SĄJUNGOS KARIŲ PALAIDOJIMO VIETOSE Pasvalio RAJONO SAVIVALDYBĖS TERITORIJOJE

**2022-05-05**

Pasvalys

1. **Problemos esmė.**

Sprendimo projektas parengtas atsižvelgiant į Rusijos Federacijos agresijos prieš Ukrainą faktą. Rusijos Federacijai, kaip Sovietų Sąjungos teisių perėmėjai, tenka atsakomybė už lietuvių tautos patirtas kančias XX a. okupacijų laikotarpiu (1940–1941, 1944–1990 m.), todėl paminklai ir simboliai, propaguojantys okupacinį režimą, lietuvių tautos netenkina, yra žeidžiantys jos orumą. Sprendimo projekto tikslas – gauti Pasvalio rajono savivaldybės tarybos pritarimą demontuoti sovietinius paminklus ir simbolius, esančius Antrojo pasaulinio karo Sovietų Sąjungos karių palaidojimo vietose.

Pasvalio rajone yra aštuonios Antrojo pasaulinio karo Sovietų Sąjungos karių palaidojimo vietos. Pažymėtina, kad jose taip pat yra palaidotas tam tikras skaičius su okupaciniu režimu bendradarbiavusių lietuvių aktyvistų. Penkios iš šių palaidojimo vietų (Pasvalyje, Vaškuose (Kaštonų g.), Saločiuose, Pumpėnuose ir Pamažupių kaime, Joniškėlio apylinkių sen.) yra įrašytos į Lietuvos Respublikos nekilnojamųjų kultūros vertybių registrą, turi vietinės reikšmės statusą ir teisinę apsaugą. Vertingosios savybės yra objektų teritorijoje esantys įvairūs mažosios kraštovaizdžio architektūros statiniai ir vaizduojamojo meno formos (išskyrus kareivį vaizduojančias skulptūras ir sovietinius simbolius), žemės ir jos paviršiaus elementai, objekto teritorijoje esantys takai, keliai ar jų dalys, dangos. Kitos trys palaidojimo vietos – Joniškėlyje, Pušalote ir Vaškuose (Vilniaus g.) į kultūros vertybių registrą neįrašytos ir joms paveldosaugos reikalavimai netaikomi.

Pasvalio rajone yra vienas paminklas, vaizduojantis karį – Vaškų miestelio kapinėse (Kaštonų g.) Kultūros vertybių registro duomenimis, vertingosios savybės yra šios:

7.1.3.3. objekto teritorijoje esantys įvairūs mažosios kraštovaizdžio architektūros statiniai ir vaizduojamojo meno formos – **betono paminklas su granitine plokšte (išskyrus karį ir įrašą: „AMŽINAS ATMINIMAS ŽUVUSIEMS TARYBINIAMS KARIAMS 1941–1945“); 14 antkapių su granito plokštėmis bei iškaltomis pavardėmis (136 pavardės, 4 nežinomi kariai) rusų kalba** (pagal 1981.12.08 paso duomenis palaidoti 65 kariai, nėra duomenų dėl naujai įrašytų 75 pavardžių);

7.1.3.4. žemės ir jos paviršiaus elementai – **reljefas lygus; Sovietų sąjungos karių, žuvusių Antrajame pasauliniame kare, palaikai;**

7.1.3.5. objekto teritorijoje esantys takai, keliai ar jų dalys, dangos – **takai, vedantys link paminklo ir antkapių, takų dangos tipas.**

Suderinus su Kultūros paveldo departamentu prie Kultūros ministerijos (raštas pridedamas), kario skulptūrą Vaškų kapinėse leidžiama demontuoti, paliekant postamentą ir granito lentą.

Šiuo sprendimu taip pat sudaromos sąlygos demontuoti į kultūros vertybių registrą neįrašytus paminklus Sovietų Sąjungos karių (ir aktyvistų) palaidojimo vietose Joniškėlyje bei Pušalote. Jiems vertingosios savybės nenustatytos, todėl teisinė apsauga ir paveldosaugos reikalavimai netaikomi. Šiuo sprendimu nuostata dėl demontavimo netaikoma kultūros vertybių registre esantiems paminklams Sovietų Sąjungos karių (ir aktyvistų) palaidojimo vietose Pasvalyje, Saločiuose ir Pumpėnuose. Šiems objektams galioja teisinė apsauga, todėl dėl jų demontavimo Kultūros paveldo departamentas priims sprendimą atskira tvarka – spręs dėl išbraukimo iš registro ir teisinės apsaugos panaikinimo. Iki tol šių paminklų demontuoti negalima.

Vertingosiomis savybėmis taip pat nėra pripažinti Sovietų Sąjungos okupacinio režimo simbolikos elementai (žvaigždės, vėliavos, herbai ir kt.) bei įrašai ant granito lentų. Vykdant priežiūros darbus šią simboliką rekomenduojama pašalinti (demontuojant, uždažant, užtinkuojant ar kitaip) nuo visų Pasvalio rajone esančių paminklų Antrojo pasaulinio karo Sovietų Sąjungos karių (ir aktyvistų) palaidojimo vietose, nepriklausomai nuo jų paveldosauginio statuso.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Priėmus sprendimo projektą neliks Lietuvos istorijai tragiškų ir žmonėms jautrių laikotarpių simbolikos. Taip pat bus pašalinti galimų propagandinių veiksmų įrankiai.

**3. Skaičiavimai, išlaidų sąmatos, finansavimo šaltiniai.**

Sprendimui įgyvendinti bus reikalingos lėšos iš Savivaldybės biudžeto.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Priimti papildomų teisės aktų nereikia.

**6. Sprendimo projekto iniciatoriai.**

Strateginio planavimo ir investicijų skyriaus vyr. specialistas Gražvydas Balčiūnaitis.

**7. Sprendimo projekto rengimo metu gauti specialistų vertinimai ir išvados.**

Pastabų negauta.

PRIDEDAMA:

1. Raštas „Dėl Antrojo pasaulinio karo Sovietų Sąjungos karių palaidojimo vietų (u. k. 11063, 11072, 11075, 11077, 11080), esančių Pasvalio r. sav.“. 2022-05-04, Nr. (13.24 E)2-915.
2. Fotofiksacija: paminklai ir jų fragmentai Antrojo pasaulinio karo Sovietų Sąjungos karių (ir sovietinių aktyvistų) palaidojimo vietose.

Strateginio planavimo ir investicijų skyriaus

vyr. specialistas Gražvydas Balčiūnaitis